User:Thoombilworld

== തലവരിപ്പണം വാങ്ങുന്ന സ്ഥാപനങ്ങള്‍ക്ക് ഒരു കോടി പിഴ ചുമത്താന്‍ ശുപാര്‍ശ

Posted on: 02 Aug 2011

Heading text
==

ന്യൂഡല്‍ഹി: മെഡിക്കല്‍, സാങ്കേതിക വിദ്യാഭ്യാസ സ്ഥാപനങ്ങള്‍ തലവരിപ്പണം വാങ്ങി വിദ്യാര്‍ഥി പ്രവേശനം നടത്തിയാല്‍ ഒരു കോടി രൂപ വരെ പിഴ ചുമത്തണമെന്ന് പാര്‍ലമെന്‍ററി സമിതിയുടെ ശുപാര്‍ശ. പാര്‍ലമെന്‍റിന്റെ മഴക്കാല സമ്മേളനം തുടങ്ങിയ തിങ്കളാഴ്ചയാണ് സമിതി റിപ്പോര്‍ട്ട് രാജ്യസഭയില്‍ സമര്‍പ്പിച്ചത്. സാങ്കേതിക വിദ്യാഭ്യാസം, മെഡിക്കല്‍ വിദ്യാഭ്യാസം, സര്‍വകലാശാലകള്‍ എന്നിവയുമായി ബന്ധപ്പെട്ട അന്യായനടപടികളുടെ നിയന്ത്രണം പരിശോധിക്കാന്‍ നിയോഗിക്കപ്പെട്ടതാണ് പാര്‍ലമെന്‍ററി സമിതി.

തലവരിപ്പണം വാങ്ങിയതായി തെളിഞ്ഞാല്‍ പരമാവധി ഒരു കോടി രൂപ പിഴയായി ഈടാക്കണമെന്നാണ് പ്രധാനപ്പെട്ട ശുപാര്‍ശ. എന്നാല്‍ കുറഞ്ഞ പിഴ എത്രയെന്ന് കേന്ദ്രസര്‍ക്കാറിന് തീരുമാനിക്കാമെന്ന് പാര്‍ലമെന്‍ററി സമിതി അഭിപ്രായപ്പെട്ടു. മെഡിക്കല്‍ വിദ്യാഭ്യാസ സ്ഥാപനങ്ങളും മറ്റും തലവരിപ്പണം വാങ്ങുമ്പോള്‍ ചെറിയ തുക പിഴ ചുമത്തിയാല്‍ പ്രശ്‌നത്തിന് പരിഹാരമാവില്ല. അതുകൊണ്ടു തന്നെ ഭീമമായ തുക ചുമത്തിയാല്‍ മാത്രമെ ഇത്തരം നടപടികള്‍ അവസാനിപ്പിക്കാന്‍ കഴിയൂവെന്നും പാര്‍ലമെന്‍ററി സമിതി വിലയിരുത്തി.

കേരളത്തെ സംബന്ധിച്ചിടത്തോളം ഏറെ പ്രധാനമാണ് ഈ ശുപാര്‍ശ. മെഡിക്കല്‍, എന്‍ജിനീയറിങ് വിദ്യാഭ്യാസ സ്ഥാപനങ്ങള്‍ വന്‍തോതില്‍ കോഴപ്പണം വാങ്ങി വിദ്യാര്‍ഥി പ്രവേശനം നടത്തുന്നത് ശ്രദ്ധയില്‍പ്പെട്ടതിനെ തുടര്‍ന്നാണ് കേന്ദ്ര മാനവശേഷി വികസനമന്ത്രാലയത്തിനു കീഴിലുള്ള പാര്‍ലമെന്‍ററി സമിതി ഇക്കാര്യം പരിശോധിച്ചത്. ഉന്നത വിദ്യാഭ്യാസത്തിന്റെ ഗുണനിലവാരം മെച്ചപ്പെടുത്താന്‍ കൂടി ലക്ഷ്യമിട്ട് കര്‍ശനശിക്ഷ ശുപാര്‍ശ ചെയ്ത് സമിതി റിപ്പോര്‍ട്ടു സമര്‍പ്പിച്ചു.

മെഡിക്കല്‍ സീറ്റുകളുടെ എണ്ണം കൂട്ടണമെന്നും ശുപാര്‍ശ ചെയ്തിട്ടുണ്ട്. മെഡിക്കല്‍ സീറ്റുകളുടെ എണ്ണത്തില്‍ കുറവു വന്നതിന് തലവരിപ്പണം ഒരു ഘടകമാണെന്നും സമിതി കണ്ടെത്തി. പാര്‍ലമെന്‍ററി സമിതിയുടേത് ശുപാര്‍ശ മാത്രമാണ്. എന്നാല്‍ പാര്‍ലമെന്‍റിലെ ചര്‍ച്ചകള്‍ക്കു ശേഷം ഇക്കാര്യത്തില്‍ കേന്ദ്രസര്‍ക്കാറിന് തീരുമാനമെടുക്കാം.